Telegramin perustanut Pavel Durov tunnetaan Venäjän Facebookiksi kutsutun VKontakten perustajana. Hän perusti Telegramin sen jälkeen, kun oli menettänyt VKontakten Kremlin lähipiirille.

Helsinki/Riika/Savitaipale

Venäjän viranomaiset uhkaavat kieltää suositun viestipalvelun, Telegramin, käytön lähipäivinä, ellei yhtiö luovuta salausavaimiaan Venäjän viranomaisille.

Viranomaisten äänensävyt alkoivat koventua juhannuksen alla. Venäläisen Fontanka-uutissivuston mukaan Telegram olisi siksi siirtänyt kaikki työntekijänsä Pietarista Suomeen. Fontankan tietojen mukaan työntekijät olisivat saaneet Suomelta työluvat ja työskentelisivät nyt rajan läheisyydessä.